Når Politiken i dag kan løfte sløret for det nystiftede parti Alternativets udkast til et partiprogram, skyldes det, at partiet med den radikale udbryder Uffe Elbæk i spidsen mente, at det var det rette sted – i kølvandet på en artikelserie, avisen kørte i påsken om partiet.

Det vil man i dag kunne læse på partiets hjemmeside i en såkaldt mediedeklaration, hvoraf det også fremgår, at andre medier havde bedt partiet om lov til at omtale programmet først. Samt at partiet har aftalt opfølgende dækning på DR i dag.

De utraditionelle oplysninger er en del af den åbenhedsstrategi, som partiet vil insistere på. Som det hedder i programmet, så laver Alternativet ligesom andre partier spin – »vi fortæller bare åbent om det«.